Rune Lund (EL), 2006-05-04:
Det, der står i den resolution, den anbefaling, er jo netop, at hvis EU kan beskæftige sig med menneskerettigheder, uden at det går ud over arbejdet i Europarådet, er der ikke noget galt i det, men det, som jeg også godt ved, og det, som alle, der sådan har en ædruelig tilgang til at analysere problematikken, ved, er, at lige så snart vi har haft et EU-menneskerettighedsagentur i 14 dage, så sker duplikeringen – det kommer.
Jeg kan selvfølgelig have uret i min antagelse, men jeg er nu ret sikker på, at det kommer; jeg kender ikke mange andre eksempler på dobbelte institutioner, hvor der ikke sker en duplikering inden for 14 dage, efter at den er oprettet.
Men hvis der nu kommer en duplikering – for det tror jeg der gør, jeg har svært ved at forestille mig andet – betyder det så, at hr. Morten Østergaard vil trække sin støtte til EU's menneskerettighedsagentur tilbage, sådan at vi ikke får en underminering af det meget vigtige arbejde, der foregår i Europas vigtigste menneskerettighedsinstitution, nemlig Europarådet?
Det vigtige i den resolution og i de anbefalinger, som hr. Morten Østergaard også har stemt for, er, at man siger: I det øjeblik, der foregår en duplikering af det arbejde, der foregår i Europarådet, så skal EU trække næsen til sig.
Det er det vigtige, det er det operationelle, det er det, som er kernen i den resolution.
Der var en meget, meget lang debat, der var over 25 talere.
Der var ikke én eneste taler, som talte positivt om oprettelsen af EU's menneskerettighedsagentur.
Man sagde, at det var vigtigt at bevare Europarådet, for det, der vil ske, og det er også min opfattelse af, hvad der vil ske, er, at når der er gået 14 dage, så vil vi allerede se den duplikering og den underminering af Europarådets arbejde, som er så skadelig.
Det, der står i resolutionen, er, at man holder muligheden åben for, at der ikke sker en duplikering.
Det er, fordi man er venlig.
Det er, fordi man indleder med en eller anden form for venlig introduktion for at sende nogle venlige signaler til EU.
Men det, som alle godt er klar over, og det, som alle talere i Europarådet var klar over, er, at den dag, EU's menneskerettighedsagentur bliver oprettet, starter duplikeringen og dermed undergravningen af Europarådets arbejde.
Jeg vil stille et spørgsmål om EU's menneskerettighedsagentur.
Jeg husker, da vi var til Europarådets Parlamentariske Forsamling sidst, at hr. Morten Østergaard stemte for en resolution og nogle anbefalinger, på linje med hvad jeg gjorde, og hvad resten af den danske delegation, så vidt jeg ved, gjorde; hr. Morten Østergaard gjorde det i hvert fald.
Hr. Morten Østergaard stemte for en resolution, der sagde, at EU godt kan oprette et menneskerettighedsagentur, men i det øjeblik der sker en duplikering, altså en kopiering af Europarådets arbejdsopgaver, skal EU trække næsen til sig.
Betyder det også, at i det øjeblik det sker, og i det øjeblik vi kan se at det sker, vil hr. Morten Østergaard enten stemme nej til sådan et EUmenneskerettighedsagentur, eller også vil hr. Morten Østergaard trække støtten tilbage?
Problemet med menneskerettighedsagenturet i EU er jo, at det kan undergrave hele det vigtige menneskerettighedsarbejde, der sker i Europarådet, Europas vigtigste menneskerettighedsinstitution, bl.a. i forhold til at bekæmpe det folkemord, som russerne laver i Tjetjenien.